  Виталий Пронин Швециысь Фалун городын ортчем куасэн бызьылонъя ӵошатсконъёсысь Россилэн командаез 2 медален бертӥзЗарни Максим Швециысь Фалун городын ортчиз дуннеысь куасэн бызьылӥсьёслэн чемпионатсы. Россилэн командаез та ӵошатсконысь 2 медален берытскиз. Зарниез Удмуртие вуиз. 30 иськем сюресэз скиатлон амалъя котькинлэсь ӝог ортчиз Шарканысь Максим Вылегжанин. Мукет стартъёсын со но бездыт ӧз адскы, кык пол - 50 иськем сюрес вылын но эстафетаын - 4-тӥ интые кылиз. Дуннелэсь чемпионзэ вторнике уйшоре Ижысь аэропортын калык сяська керттэтъёсын пумитаз. Пӧлазы вал Удмуртиысь мугорез кыдатон культурая, спортъя но егитъёсын ужан политикая министр Игорь Краснов, Шаркан ёрослэн йырыз Александр Прохоров. Кӧня ке шутэтскыса, Удмуртиысь спортсмен нош ик бадӟым стартъёсы потоз - дуннеысь куасэн бызьылӥсьёслэн кубок понна нюръяськоназы. Гурт шудонъёс Вылӥын - ньылетӥ Чайковский городын йылпумъяськизы Россиысь гурт спортсменъёслэн 7-тӥ тол шудонъёссы. Удмуртиысь 30 пала спортсменъёс отчы пыриськизы, огъя зачётын 4-тӥ инты басьтӥзы. Ӵошатсконэ пыриськизы 49 улосысь командаос. 6 амалъя: куасэн бызьылон, гира ӝуткан, полиатлон, спорт ориентирование, шашки, шахмат, озьы ик семьяос но механизаторъёс кужымзэс эскеризы. Шаерысьтымы команда огъя зачётын 4-тӥ интые потӥз, нош ас группаяз (гуртъёсын улӥсьёслэн лыдзыя) - 1-тӥ. Нимысьтыз пусъёно Можга ёросысь Нышаысь Алексеевъёслэсь семьязэс, соос огъя зачётын нырысетӥ луизы. Соос куасэн бызьылӥзы, дартсэн шудӥзы но комбинированной эстафетае пыриськизы. Озьы ик шаерысьтымы спортсменъёс котькинлэсь шаплы вал куасэн бызьылонъя ӵошатсконъёсын. Бызизы, усьылӥзы, шутэтскизы... Журналистъёс старт азьынВавож ёросысь Нюрдор-Котья гуртын ик кутскон сётэмын вал Удмуртиысь журналистъёслэн 2-тӥ спартакиадазылы. Ивор вӧлмытӥсьёс куасэн бызьылӥзы, ужрадэ 16 команда пыриськиз. Журналистъёслэн нырысетӥ спартакиадазы кылем арын ортчиз. Соос кужымзэс эскеризы спортысь 8 амалъя, 6-ез - зачётэ мынӥз. Кубокез утӥзы вал «Удмурт дунне» газетын ужасьёс, 2-тӥ но 3-тӥ интые потӥзы Вавожысь «Авангард» но Кизнерысь «Новый путь» газетъёс. Спортъя ӵошатсконъёсты туэ но азьланьтыны малпамын вал. Кылем арын куд-ог ёрос газетъёс та ужрадэ ӧз пыриське вал, туэ ӵошатскисьёс борды итӥськизы алнашъёс но пургаос, «Мынам Удмуртие» телерадиокомпаниысь журналистъёс. Кылем арын сямен ик, ӵошатсконлэн нырысетӥ амалэз куасэн бызьылон вал. Тросэз журналистъёс рос-прос дасяськиллям: уноезлэн тузӥ куасъёссы вал. Но кызьы возьматӥзы лыдпусъёс, дуно ӟеч куасъёс но ас кожазы уг нуо вылэм, мугорез нуналлы быдэ кыдатытэк. Ваньмы бызимы ас быгатэммыя: кин ке «старт» шуэм бере но долкаса сылӥз, кин ке, укыр дыртыса потыны выронъяз, 2-3 вамыш лэсьтыса ик, пограз, куас боды чигтӥсьёс но, сюрессэс ыштӥсьёс но вал. Троссэ нылкышноосты пӧсятӥз кузь гурезь. Ярано коть, спорт понна «висисьёс» жадем журналистъёсты жалязы: я бодытӥзы донгизы, я кыскыса тубтӥзы. Нимысьтыз пусйысал Вавожысь Валентина Богатырёваез, Шарканысь Людмила Чураковаез, Якшур-Бӧдьяысь …, Уваысь Сергей Антоновез, Пётр Люкинэз но куд-ог мукетъёссэ. Нылкышноос кемалась 50-зэс, нош воргоронъёс 60-зэс ортчемын ке но, куас вылын асьсэды эркын шӧдо. Тӥни кинъёслэсь адӟем кароно егит журналистъёслы: компьютер сьӧрын ялан пукытозь, каньылля мугорез кыдатоно! Нылкышноос пӧлын вормисе потӥз Вавож ёросысь «Авангард» газетын ужась Валентина Богатырёва, воргоронъёс пӧлын висъяськиз Шаркан ёросысь «Вестник» газетысь почта нуллӥсь Сергей Савельев. Спартакиадалэн нырысетӥ ӵошатсконэз йылпумъяськиз, котькинлэсь трос очко люказы вавожъёс, шарканъёс. Соослэсь ӧжытаклы бере кылизы «Удмурт дунне» газетын но «Мынам Удмуртие» компаниын ужасьёслэн командаоссы. Ӵошатскон кутскиз гинэ ай, котькуд командалэн вормон басьтыны луонлыкез вань, азьпалан эшшо 7 амал кылемын, кин ӧз на пыриськы спартакиадае, итӥське бордамы! Валентина Емельянова Теги: иворъёс спорт  